Sanita Reinsone

**Sanita Reinsone** ((pilnā vārdā **Sanita Bērziņa-Reinsone**, dzimusi 1981. gada 30. septembrī Mazsalacā) ir latviešu folkloras, dzīvesstāstu un digitālo humanitāro zinātņu pētniece, Latvijas Universitātes asociētā tenūrprofesūre, bērnu literatūras rakstniece.

## Biogrāfija
Reinsone mācījusies Draudzīgā Aicinājuma Cēsu Valsts ģimnāzijā, studējusi Latvijas Universitātes Humanitāro zinātņu fakultātē, kur 2012. gadā ieguvusi filoloģijas zinātņu doktora grādu. No 2000. līdz 2005. gadam strādājusi Latvijas Universitātes Matemātikas un informātikas institūta Mākslīgā intelekta laboratorijā. No 2003. līdz 2025. gadam strādā Latvijas Universitātes Literatūras, folkloras un mākslas institūtā, ir tā vadošā pētniece un digitālo humanitāro zinātņu grupas vadītāja. Latviešu folkloras krātuves digitālā arhīva garamantas.lv vadītāja no 2014. līdz 2018. gadam. 2018. gada sākumā pēc S. Reinsones iniciatīvas LU LFMI Latviešu folkloras krātuvē tiek izveidots Autobiogrāfiju krājums. Sākot ar 2025. gadu – Latvijas Universitātes Humanitāro zinātņu fakultātes asociētā tenūrprofesore.

Publikācijas kopš 2005. gada. Pētījusi mutvārdu stāstījumus un dzīves pierakstīšanas tradīcijas. Darbojas digitālo humanitāro zinātņu jomā, pētot sabiedrības virtuālo iesaisti kultūras mantojuma radīšanā un digitālo folkloras arhīvu darbību. Monogrāfijas "Apmaldīšanās poētika teikās, stāstos un sarunās" (2017) autore un kolektīvās monogrāfijas "Latviešu folkloristika starpkaru periodā" (2014) līdzautore.

Pēc grāmatas "Ādama stāsts" motīviem 2011. gadā Latvijas Nacionālajā teātrī iestudēta izrāde Indras Rogas režijā. 2015. gadā grāmata "Meža meitas" (Dienas Grāmata) nominēta Latvijas TV un Radio balvai "Kilograms kultūras" kategorijā "Gada pārsteigums", 2019. gadā saņēmusi AKKA/LAA Autortiesību bezgalības balvu. Grāmata bērniem “Kus mul patarei!" (Liels un Mazs) 2017. gadā nominēta Jāņa Baltvilka balvai par debiju bērnu literatūrā. Grāmata bērniem "Draugi un kaimiņi" (2024, Jānis Roze) ieguvusi Latvijas literatūras gada balvu 2025. gadā kategorijā "Labākais literatūras autordarbs bērniem latviešu valodā**"**. 2025. gadā Reinsones grāmata "Draugi un kaimiņi" nominēta arī Starptautiskajai Jāņa Baltvilka balvai bērnu un jauniešu literatūrā; apbalvota ar lsm.lv lasītāju simpātijas balvu.  

2017. gadā S. Reinsones ieguldījums humanitārajās zinātnēs nominēts Imanta Ziedoņa fonda "Viegli" apbalvojumam "Laiks Ziedonim" zinātnes kategorijā. 2017./2018. gada sezonā režisors Mārtiņš Eihe Valmieras Drāmas teātrī iestudēja izrādi pēc grāmatas "Meža meitas".

Digitālo humanitāro zinātņu popularizētāja Latvijā, iniciatīvas digitalhumanities.lv  iniciatore un veidotāja. LU LFMI Latviešu folkloras krātuves digitālā arhīva garamantas.lv izveidotāja un vadītāja (2014-2020). Vadījusi projektus digitālajās humanitārajās zinātnēs dažādu humanitāro zinātņu digitālo resursu izstrādei un pētījumu veikšanai, tostarp pasakas.lfk.lv, iesaisties.lv, par kuru 2024. gadā saņemta starptautiska atzinība no Eiropas Komisijas Eiropas Sabiedriskās zinātnes balvas.

Kopš 2018. gada LU LFMI Latviešu folkloras krātuves Autobiogrāfiju krājuma izveidotāja un vadītāja. Tā ietvaros 2021. gadā sadarbībā ar kultūras žurnālu Punctum iniciējusi projektu "Pandēmijas dienasgrāmatas".

2022. gada 26. februārī aizsākusi starptautisku iniciatīvu #ScienceForUkraine, kurā darbojas plaša starptautiska zinātnieku un studentu komanda ar mērķi sniegt atbalstu Krievijas karā cietušajiem Ukrainas zinātniekiem un studentiem.

## Bibliogrāfija
* *Ādama stāsts: Mazsalaciešu dzīve, ieradumi un tikumi Ādama Purmaļa autobiogrāfijā 19. un 20. gs. mijā*. Rīga: Zinātne, 2008.
* *Meža meitas: 12 sievietes par dzīvi mājās, mežā, cietumā*. Rīga: Dienas Grāmata, 2015.
* *Kus mul patarei! Kā Igaunijas leļļi bēga uz Latviju*. Rīga: Liels un Mazs, 2016.
* *Apmaldīšanās poētika teikās, stāstos un sarunās*. Rīga: LU LFMI, 2017.
* *Draugi un kaimiņi.* Rīga: Jānis Roze, 2024.

## Atsauces